હોબાર્ટમાં ઓસ્ટ્રેલિયા અને વેસ્ટઈન્ડિઝ વચ્ચે આવતીકાલથી પ્રથમ ટેસ્ટ મેચ શરૃ થઈ રહી છે ત્યારે કેટલાક ખેલાડીઓની અગ્નિ કસોટી થવા જઈ રહી છે. જે ખેલાડીઓની કસોટી થનાર છે તેમાં એક ખેલાડી વેસ્ટઈન્ડિઝનો કેપ્ટન જેસન હોલ્ડર પણ છે. જેસન હોલ્ડરે પોતાની ટેસ્ટ કેરિયરમાં માત્ર ૧૦ ટેસ્ટ મેચ રમી છે પરંતુ તે આટલી ઓછી ટેસ્ટ મેચમાં જ પોતાની મહત્વતા એક ખેલાડી તરીકેની સાબિત કરી ચુક્યો છે. તે એક બોલર તરીકે ટીમમાં સામેલ કરવામાં આવ્યો હતો. પરંતુ હવે એક ઓલરાઉન્ડર તરીકે ઉભરી ચુક્યો છે. જેર્મી ટેલર, કેમર રોચની ઝડપ કરતા તે ઓછી ઝડપ ધરાવે છે. તે એક્યુરેટ અને ઇકોનોમિકલ બોલર તરીકે ઉભરી આવ્યો છે. સાથે-સાથે લોઅર ઓર્ડરમાં ઉપયોગી બેટ્સમેન તરીકે પણ ઉભરી આવ્યો છે. સાત અથવા તો આઠ નંબર ઉપર બેટિંગ કરી રહ્યો હોવા છતાં જેસન હોલ્ડર પોતાની કેરીયરમાં ૧૮ ઈનિંગ્સ પૈકી ૩ વખત ટોપ સ્કોર બનાવી ચુક્યો છે. આ ઉપરાંત પોતાના નામ ઉપર એક સદી પણ કરી ચુક્યો છે. ઉપરાંત ગયા વર્ષે જમૈકા ખાતે રમાયેલી ઓસ્ટ્રેલિયા સામેની ટેસ્ટ મેચમાં તે ૮૨ રને અણનમ રહ્યો હતો. ૨૪ વર્ષીય હોલ્ડર કેપ્ટન તરીકે અસરકારક સાબિત થઈ રહ્યો છે. ઓસ્ટ્રેલિયા સામેની શ્રેણી તેના માટે અગ્નિ કસોટી સમાન રહી શકે છે. સાથે-સાથે પોતાની કુશળતા પણ સાબિત કરવાની તેની પાસે તક રહેલી છે. વિન્ડિઝમાં જ્યારે ટોપ ખેલાડીઓ રમી રહ્યા નથી ત્યારે તેની પાસેથી વધુ સારા દેખાવની અપેક્ષા રખાઈ રહી છે. બેટિંગ અને બોલિંગ બન્નેમાં તેના ઉપર વિન્ડિઝના ક્રિકેટ ચાહકોની નજર રહેશે. જેસન હોલ્ડરના નેતૃત્વમાં ટીમ પહોંચી ચુકી છે. વેસ્ટઈન્ડિઝ કોઈની પણ સામે વિદેશમાં એકપણ ટેસ્ટ મેચ જીતી શકી નથી. ઘણા વર્ષો આને થઈ ચુક્યા છે. આવી સ્થિતિમાં હોલ્ડર પાસે તક રહેલી છે.